Butler
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
Butler, irsk adelsslekt som kom til Irland med Theobald FitzWalter, som ble irsk rikshovmester (chief butler of Ireland) i 1177. Embetet ble gjort arvelig i slekten, og gav opphav til slektsnavnet.
Slekten Butler har spilt en viktig rolle i engelsk og irsk politikk. Den sjuende embetsinnehaveren, James Butler, ble i 1328 earl of Ormonde. En rekke medlemmer har vært visekonger av Irland. James Butler (1610–1688), den 12. earl, var visekonge flere ganger, og ble opphøyet til irsk marquess of Ormonde i 1642. Etter Karl 1s henrettelse i 1649 utropte han Karl 2 til konge, men ble slått av Oliver Cromwell og flyktet til utlandet. James Butler vendte tilbake ved restaurasjonen i 1660, fikk den irske tittelen duke of Ormonde 1661 og den tilsvarende engelske tittelen i 1682.Hertug- og jarledømmet ble inndratt i 1715, men slekten fikk earltittelen tilbake i 1791 og marquesstittelen i 1825. Les mer i Store norske leksikon Irlands historie adel